สุภาพบุรุษจุฑาเทพ (ละครโทรทัศน์)

สุภาพบุรุษจุฑาเทพ เป็นละครโทรทัศน์ทางสถานีวิทยุโทรทัศน์ไทยทีวีสีช่อง 3 ที่สร้างขึ้นเพื่อเฉลิมฉลองครบรอบ 43 ปีของสถานี โดยดัดแปลงมาจากนวนิยายชื่อเดียวกัน ประพันธ์โดย ณารา, ร่มแก้ว, เก้าแต้ม, ซ่อนกลิ่น และแพรณัฐ เป็นละครรุ่นพ่อแม่ของดวงใจเทวพรหม ละครชุดนี้ออกอากาศในปี พ.ศ. 2556
ส่วนละครดวงใจเทวพรหม เป็นละครโทรทัศน์ทางสถานีวิทยุโทรทัศน์ไทยทีวีสีช่อง 3 ที่สร้างขึ้นเพื่อเฉลิมฉลองครบรอบ 54 ปีของสถานี ดวงใจเทวพรหม ซีรีส์ 5 คุณชายนักใฝ่ฝันเรื่องความรักจากนวนิยายดวงใจเทวพรหม  โดยดัดแปลงมาจากสุภาพบุรุษจุฑาเทพ โดยเป็นนักเขียนทั้ง 5 คนเช่นเดียวกัน ซึ่งออกอากาศในปี พ.ศ. 2567 และควบคุมการผลิตโดย ยศสินี ณ นคร, สมจริง ศรีสุภาพ, ธิติมา สังขพิทักษ์, ธัญญา วชิรบรรจง และ ฉัตรชัย เปล่งพานิช และกำกับการแสดงโดย กฤษณ์ ศุกระมงคล, สมจริง ศรีสุภาพ, ยุทธนา ลอพันธ์ไพบูลย์, พงษ์พัฒน์ วชิรบรรจง และ ฉัตรชัย เปล่งพานิช ในปี 2567 เรื่องนี้ ย้ายไปออกอากาศทาง ช่อง 9 เอ็มคอตเอชดี


ละครชุดสุภาพบุรุษจุฑาเทพออกอากาศทุกวันศุกร์-อาทิตย์ เวลา 20:15 - 22:45 น. เริ่มออกอากาศตั้งแต่วันที่ 15 มีนาคม พ.ศ. 2556 – 7 กรกฎาคม พ.ศ. 2556 และได้นำมาออกอากาศซ้ำทุกวันจันทร์-ศุกร์ เวลา 14.10 - 15.25 น. ตั้งแต่วันที่ 6 มีนาคม พ.ศ. 2558
ละครชุดสุภาพบุรุษจุฑาเทพมีเพลงนำประกอบละครชื่อว่า รักแท้อยู่เหนือกาลเวลา แต่งคำร้องโดย ณรงค์วิทย์ เตชะธนะวัฒน์ และทำนองโดย จักรกฤษณ์ มัฆนาโส โดยแต่ละเรื่องเพลงนี้จะมีรูปแบบแตกต่างกันออกไป
จากความนิยมในละครดังกล่าว ชวน ศิรินันท์พร อธิบดีกรมการปกครอง กระทรวงมหาดไทย ในขณะนั้น ได้เปิดเผยจากการตรวจสอบข้อมูลทะเบียนราษฎร ณ วันที่ 10 มิถุนายน พ.ศ. 2556 พบว่า การตั้งชื่อบุตรที่เกิดใหม่ในช่วง 1 ถึง 2 เดือนที่ผ่านมา เป็นการตั้งตามชื่อของตัวละครเอกทั้ง 5 ชื่อ เป็นจำนวนมากกว่า 1,000 คน

**ลำดับการออกอากาศ**

**ตัวละคร**

**จุฑาเทพ**
 หม่อมราชวงศ์ธราธร จุฑาเทพ / คุณชายใหญ่
พี่ชายคนโตผู้เป็นโอรสของ หม่อมเจ้าวิชชากรกับ หม่อมราชวงศ์อุบลวรรณ จุฑาเทพ ทำให้เขามีนิสัยนิ่งขรึม อบอุ่น และมีความเป็นผู้นำ เนื่องจากต้องคอยดูแลน้องชายทั้ง 4 คน นอกจากนี้เขายังเป็นรุ่นน้องที่กรมศิลปากรของ หม่อมราชวงศ์อาทิตยรังสี และกลายเป็นเพื่อนเล่นให้กับหม่อมหลวงระวีรำไพ ในสมัยเด็ก ด้วยพันธะสัญญาของท่านพ่อ ทำให้เขาถูกวางตัวให้แต่งงานกับ หม่อมหลวงเกษรา เทวพรหม บุตรสาวคนโตของ หม่อมราชวงศ์เทวพันธ์ เทวพรหม เนื่องจากเป็นพี่คนโตเหมือนกัน และนิสัยคล้ายกัน- หม่อมราชวงศ์ปวรรุจ จุฑาเทพ / คุณชายรุจ
พี่ชายคนโต โอรสของ หม่อมเจ้าวิชชากร กับ หม่อมช้องนาง ผู้เป็นนางต้นห้องของ หม่อมอุบลวรรณ จึงเป็นเหตุให้ย่าอ่อนคอยประชดประชันเขาตลอดเวลาว่าเขาเป็นเพียงลูกของคนรับใช้ ส่งผลให้กลายเป็นปมในใจของเขา และคิดเสมอว่าต้องดูแลพี่น้องให้ดีเพราะชาติกำเนิดของตนไม่เทียบเท่าคนอื่น หม่อมราชวงศ์ปวรรุจ ถูกวางแผนให้แต่งงานกับ หม่อมหลวงกระถิน เทวพรหม ซึ่งเป็นลูกสาวของ หม่อมราชวงศ์วรพันธ์ และเป็นหลานสาวของ หม่อมราชวงศ์เทวพันธ์ เทวพรหม นอกจากนี้เขาประกอบอาชีพเป็นนักการทูต ตำแหน่งเลขานุการโท ประจำสถานทูตไทยในประเทศสวิตเซอร์แลนด์ ซึ่งที่นั่นทำให้เขาได้พบกับวรรณรสา ลูกพ่อค้าธรรมดาคนหนึ่ง แต่หารู้ไม่ว่า วรรณรสานั้น แท้จริงแล้วคือ หม่อมเจ้าหญิงวรรณรสา อรุณรัศมิ์- นายแพทย์ หม่อมราชวงศ์พุฒิภัทร จุฑาเทพ / คุณชายภัทร / คุณชายหมอ
เป็นโอรสคนที่สามของหม่อมเจ้าวิชชากร จุฑาเทพ กับหม่อมหยกลูกสาวเจ้าสัวใหญ่จากเมืองจีน มีอาชีพเป็นศัลยแพทย์ประสาทอันดับ 1 ของประเทศไทย และอาจารย์สอนนักศึกษาแพทย์ แต่มีคู่หมั้นคู่หมายที่ทางผู้ใหญ่เลือกไว้ให้คือ หม่อมหลวงมารตี เทวพรหม ซึ่งชายภัทรหาได้สนใจเธอไม่ แต่กลับสนใจ กรองแก้ว บุญมี นางสาวศรีสยาม แต่ทางคุณย่าอ่อนกับหม่อมย่าเอียด รังเกียจคนที่ประกวดนางงามและขัดขวาง แต่ชายภัทรกลับเชื่อฟังหัวใจตนเองและทำให้คุณย่ากับหม่อมย่ายอมรับในตัวกรองแก้วได้ทั้งคู่จึงได้แต่งงานแล้วอยู่ด้วยกันอย่างมีความสุข- หม่อมราชวงศ์รัชชานนท์ จุฑาเทพ / คุณชายเล็ก
น้องชายร่วมบิดามารดาของ หม่อมราชวงศ์พุฒิภัทร มีชื่อเล่นว่า 'เล็ก' เพราะท่านพ่อทรงคิดว่าจะมีเขาเป็นโอรสคนสุดท้าย ประกอบอาชีพเป็นวิศวกรโยธาให้กับรัฐบาล มีนิสัยชอบเที่ยวเล่น ผจญภัย และทำอะไรท้าทาย จึงเหมือนเป็นเพื่อนสนิทกับ หม่อมราชวงศ์รณพีร์ อีกทั้งยังไม่ชอบการคลุมถุงชนอย่างมาก ทำให้เขาทำเรื่องขอย้ายไปทำงานที่จังหวัดหนองคาย เพื่อหนีการแต่งงานกับ หม่อมหลวงศินีนุช บุตรสาวคนเดียวของ หม่อมราชวงศ์อนุพันธ์ เทวพรหม น้องชายของคุณชายเทวพันธ์ ซึ่งนั่นทำให้เขาประสบอุบัติเหตุและได้รับความช่วยเหลือจาก สร้อยฟ้า หญิงชาวบ้านที่อาศัยอยู่ในหมู่บ้านกลางป่า- เรืออากาศโท หม่อมราชวงศ์รณพีร์ จุฑาเทพ / คุณชายพีร์ / นายพีร์ (ปลอมตัว)
น้องชายร่วมบิดามารดาของ หม่อมราชวงศ์ธราธร และเป็นโอรสองค์สุดท้อง ทำให้เขามีนิสัยเหมือนน้องคนเล็กที่รักสนุก ชอบเที่ยวเล่น ติดเจ้าชู้เล็กน้อย จึงทำให้เขาเป็นเพื่อนเที่ยวเล่นพร้อมพี่ชายอย่าง หม่อมราชวงศ์รัชชานนท์ อีกทั้งเขายังชอบเครื่องบินเป็นชีวิตจิตใจ เลยตัดสินใจเข้าเรียนที่โรงเรียนนายเรืออากาศฯ ปัจจุบันเป็นนักบินขับไล่ ไอพ่นทิ้งระเบิด ประจำอากาศยาน F-86F ณ ฐานทัพอากาศดอนเมือง คุณชายรณพีร์ถูกวางตัวให้แต่งงานกับ หม่อมหลวงวิไลรัมภา บุตรคนสุดท้องของ หม่อมราชวงศ์เทวพันธ์ เทวพรหม และเขายังโดนกดดันจากหม่อมเอียด และย่าอ่อนอย่างมาก เนื่องจากเป็นคนสุดท้ายที่สามารถรักษาสัญญาของท่านพ่อของเขาให้เป็นจริงได้ แต่โชคชะตาก็นำพาให้เขาได้พบกับ เพียงขวัญ นักแสดงที่ตอนนั้นเกิดอุบัติเหตุในกองถ่าย แต่รณพีร์ช่วยไว้ได้ทัน- หม่อมเอียด จุฑาเทพ ณ อยุธยา / หม่อมย่าเอียด
พระมารดาของหม่อมเจ้าวิชชากร ผู้เป็นอดีตเจ้าวังจุฑาเทพ หลังจากที่บุตรชายเสียชีวิต เธอจึงกลายมาเป็นเจ้าของวังแทน และรับหน้าที่เลี้ยงดูหลานชายทั้ง 5 คน เธอเป็นคนมีเหตุผล และยึดติดคำมั่นสัญญาปากเปล่าของบุตรชายกับคุณชายเทวพันธ์เป็นอย่างมาก จึงคอยบังคับและเคี่ยวเข็นให้หลานชายทั้ง 5 ทำตามสัญญานั้น- คุณอ่อน / คุณย่าอ่อน
น้องสาวของหม่อมเอียด ซึ่งไม่ได้แต่งงานจึงมาอาศัยอยู่ที่วังจุฑาเทพกับพี่สาว เลี้ยงดูและดูแลหลานชายมาพร้อมกับพี่สาว แต่เธอรักและเอ็นดูคุณชายรณพีร์มากที่สุด เนื่องจากเขาเป็นคนขี้อ้อน และเป็นหลานชายคนสุดท้อง เธอมีนิสัยหยิ่งทะนงในศักดิ์ศรี และค่อนข้างหัวสูง รักในความเป็นเจ้าเป็นนาย มียศถาบรรดาศักดิ์ ทำให้บ่อยครั้งเธอชอบค่อนแคะคุณชายปวรรุจ ที่เกิดจากหม่อมผู้เป็นนางต้นห้อง และดูถูกหญิงสาวที่ไม่ได้เกิดจากครอบครัวราชนิกุล

**เทวพรหม**
 หม่อมหลวงเกษรา เทวพรหม (วณิชย์มั่นคง)/ คุณเกษ / ก้องเกียรติ (ปลอมตัว)
บุตรสาวคนโตของ หม่อมราชวงศ์เทวพันธ์ เทวพรหม เธอมีนิสัยเงียบ เรียบร้อย แบบพี่คนโต และเป็นคนที่คอยทำงานหาเงินเลี้ยงครอบครัว โดยเปิดร้าน 'ขนมหวานเกษรา' อยู่ที่ด้านหน้าวัง เนื่องจากพ่อของเธอติดการพนัน และน้องสาวไม่ช่วยจุนเจือครอบครัว ทำให้เธอเป็นเสาหลักทางด้านการเงินเพียงคนเดียว จึงเป็นสาเหตุให้เธอแทบจะไม่ออกงานสังคม และไม่เคยไปเที่ยวที่ไหนเลย เธอจึงไม่ค่อยพูด และเอาแต่เสียสละเพื่อคนอื่น เมื่อได้รับคำชวนจากคุณชายธราธร ในการไปสำรวจปราสาทโบราณ แม้จะต้องแต่งตัวเป็นชาย แต่เธอก็เต็มใจที่จะทำ เพราะเป็นการออกนอกวังไปเที่ยวครั้งแรกของเธอ - หม่อมหลวงมารตี เทวพรหม(ธนะศักดิ์) / คุณมารตี
บุตรสาวคนรองของคุณชายเทวพันธ์ มีนิสัยหยิ่งทะนงตน หัวสูง ใช้เงินเก่ง และชอบดูถูกผู้อื่น เธอทำงานเป็นพยาบาลในโรงพยาบาลรัฐ ซึ่งเป็นที่เดียวกับคุณชายพุฒิภัทร เพื่อที่จะเข้าใกล้เขา และทำให้ความฝันในการเป็นสะใภ้จุฑาเทพเป็นความจริง เนื่องจากพ่อของเธอชอบกล่าวกับลูกว่าสักวันเธอต้องได้เป็นสะใภ้ของจุฑาเทพแน่นอน ตามคำมั่นสัญญา จึงทำให้เธอมั่นใจว่าตนเองจะได้เป็นคุณนาย ใช้เงินของสกุลจุฑาเทพตามใจชอบ และมีหน้ามีตาทางสังคมถ้าหากเธอได้แต่งงานกับคุณชายพุฒิภัทร สุดท้ายก็กลายเป็นอนุภรรยา นายพลพินิจ ธนะศักดิ์- หม่อมหลวงวิไลรัมภา เทวพรหม / คุณรัมภา
บุตรสาวคนสุดท้องของคุณชายเทวพันธ์ กำลังศึกษาอยู่ระดับมหาวิทยาลัย เนื่องจากเป็นบุตรคนเล็ก เธอจึงมีนิสัยของลูกคนเล็กที่ถูกเลี้ยงดูมาแบบผิด ๆ และมีนิสัยที่เหมือนกับมารตีมากกว่าพี่สาวคนโต นั่นจึงทำให้เธอชอบดูถูกผู้อื่น และเห็นว่าไม่มีใครสูงส่งเท่าเธอ อีกทั้งยังมั่นใจว่าตนเองต้องได้เป็นภรรยาของคุณชายรณพีร์แน่นอน โดยพยายามเข้าหาหม่อมเอียด และคุณอ่อนให้บังคับเขาทางอ้อม เนื่องจากคุณชายรณพีร์เป็นหลานชายคนสุดท้ายที่ต้องรับผิดชอบคำสัญญาของหม่อมเจ้าวิชชากร- หม่อมหลวงกระถิน เทวพรหม (วงศ์นคร)/ คุณกระถิน
บุตรสาววัยรุ่นของ หม่อมราชวงศ์วรพันธ์ เทวพรหม น้องสาวคนสุดท้องของคุณชายเทวพันธ์​ ซึ่งตอนนี้ย้ายไปตั้งถิ่นฐานและประกอบอาชีพที่ภาคใต้ จึงทำให้เธอไม่มีความเป็นราชนิกุลเลย แต่ถูกบังคับให้มารับหน้าที่แต่งงานกับคุณชายปวรรุจ โดยที่เธอไม่เต็มใจ เนื่องจากมีคนรักอยู่แล้ว สุดท้าย ก็ได้เเต่งงาน กับ ลือชัย วงศ์นคร- หม่อมหลวงศินีนุช เทวพรหม / คุณนุช
บุตรสาวเพียงคนเดียวของ หม่อมราชวงศ์อนุพันธ์ เทวพรหม น้องชายคนกลางของคุณชายเทวพันธ์​ กับหม่อมราชวงศ์ดารณีนุช เทวพรหม เจ้าของวังกิตติวงศ์ เธอเกิดมาในครอบครัวที่ไม่ค่อยลงรอยกัน เนื่องจากบิดามารดาแต่งงานกันเพราะความต้องการของผู้ใหญ่ และแม่ของเธอเลี้ยงดูมาแบบตามใจ ทำให้กลายเป็นคนเอาแต่ใจตนเอง ไม่ชอบความลำบาก หยิ่งในศักดิ์ศรี และชอบดูถูกผู้อื่น แต่อย่างไรก็ตาม เธอยังคงมีจิตสำนึกที่ดีเพราะยังคงมีบิดาเป็นแบบอย่างด้านนี้ อีกทั้งเธอยังถูกพูดให้ฟังตั้งแต่เด็กว่าจะต้องได้แต่งงานกับคุณชายรัชชานนท์ จุฑาเทพ- เรืออากาศโท หม่อมหลวงชัชวีร์ เทวพรหม / คุณชัช / เจ้ารังสิมันตุ์ พูคำวงศ์
ทหารอากาศเพื่อนสนิทของคุณชายรณพีร์ และเป็นบุตรบุญธรรมของ หม่อมราชวงศ์อนุพันธ์ เทวพรหม โดยที่เขาไม่เคยทราบชาติกำเนิดที่แท้จริงเลย อีกทั้งยังถูกคุณหญิงดารณีนุชรังเกียจ เพราะคิดว่าเขาเป็นบุตรของคุณชายอนุพันธ์กับอดีตผู้หญิงที่เขารัก แต่เขาก็ยังคงกตัญญูและสำนึกบุญคุณของเทวพรหมอยู่เสมอ- หม่อมราชวงศ์เทวพันธ์ เทวพรหม / คุณชายเทวพันธ์
อดีตพระสหายสนิทของหม่อมเจ้าวิชชากร ซึ่งเขาเคยได้ช่วยชีวิตของหม่อมเจ้าวิชชากรไว้ในช่วงสงครามโลก ทำให้เกิดเป็นคำมั่นสัญญาปากเปล่าขึ้น โดยแท้จริงแล้วเขามีจุดประสงค์ว่าถ้าหากได้ดองกับสกุลจุฑาเทพ จะสามารถยกระดับเทวพรหมได้ และสามารถใช้เงินในการเล่นการพนันได้อย่างเต็มที่ จึงคอยสนับสนุนบุตรสาวให้แต่งงานกับคุณชายทั้ง 5 คน และคอยกดดันหม่อมเอียด และคุณอ่อนเรื่องคำสัญญาอย่างเนือง ๆ- พลตรี หม่อมราชวงศ์อนุพันธ์ เทวพรหม / ท่านนายพลอนุพันธ์
น้องชายของคุณชายเทวพันธ์ ผู้รับราชการในยศพลตรี มีนิสัยรักความยุติธรรม เป็นคนดี และรักบุตรสาวในทางที่ถูกต้อง โดยเขามีปากเสียงกับคุณหญิงดารณีนุชเสมอ เนื่องจากมีความคิดที่ไม่ตรงกัน และเขาเองก็ไม่ได้รักเธอ เนื่องจากเขามีอดีตคนรัก ที่คุณหญิงเชื่อว่าเป็นแม่ของ หม่อมหลวงชัชวีร์ ลูกบุตรธรรมของเขา เป็นสาเหตุให้คุณหญิงเกลียดชัง หม่อมหลวงชัชวีร์ และไม่เคยนับว่าเป็นลูก- หม่อมราชวงศ์ดารณีนุช เทวพรหม / คุณหญิงดารณีนุช
ภรรยาของคุณชายอนุพันธ์ และเป็นเจ้าของวังกิตติวงศ์ เธอแต่งงานเนื่องจากคำขอของผู้ใหญ่ แต่ในความจริงเธอก็รักเขา เนื่องจากเป็นราชนิกุลแต่กำเนิด ทำให้เธอมีนิสัยหยิ่งทะนงในศักดิ์ศรีและยศถาบรรดาศักดิ์ อีกทั้งมีนิสัยหึงหวงอย่างมาก จึงรังเกียจ หม่อมหลวงชัชวีร์อย่างมาก รวมทั้งเลี้ยงดูบุตรสาวอย่างตามใจ และทำทุกอย่างเพื่อให้เธอกลายเป็นสะใภ้ของจุฑาเทพเพื่อเชิดหน้าชูตา

**ตัวละครนำอื่น**
 หม่อมหลวงระวีรำไพ สวัสดิ์วาส(จุฑาเทพ) / คุณมะปราง / ตะวัน (ปลอมตัว)
บุตรสาวเพียงคนเดียวของ หม่อมราชวงศ์อาทิตยรังสี เจ้าของวังแสงอาทิตย์ เธอถูกเลี้ยงดูด้วยความรัก ความอบอุ่นจากครอบครัว ทำให้มีนิสัยร่าเริง ช่วงพูด และมีความกล้าแบบผู้หญิงตะวันตก โดยเธอกลับจากอังกฤษเมื่ออายุ 5 ปี ทำให้ไม่มีเพื่อนเล่น จึงได้คุณชายธราธรมาเป็นเพื่อนเล่นให้ หลังจากนั้นเธอก็เกิดความรู้สึกดี ๆ จนกลายเป็นความรัก ตั้งแต่เด็กจนโต นอกจากนี้เธอยังรักครอบครัวมาก เมื่อเห็นผู้เป็นบิดามีอาการของโรคหัวใจกำเริบก่อนออกเดินทางไปสำรวจปราสาท เธอจึงปลอมตัวเพื่อตามไปดูแลแม้จะทราบว่ามี หม่อมหลวงเกษรา คู่หมายของคุณชายธราธรร่วมเดินทางด้วย- หม่อมเจ้าวรรณรสา อรุณรัศมิ์/ท่านหญิงวรรณรสา จุฑาเทพ / ท่านหญิงแต้ว / รสา (ปลอมตัว)
พระธิดาในพระเจ้าวรวงศ์เธอ พระองค์เจ้าฉัตรอรุณรัศมิ์ เธอเป็นหญิงที่มีความกล้าหาญ และมั่นใจในตนเอง เคยเล่นกับคุณชายจุฑาเทพทั้ง 5 คนเมื่อสมัยเด็ก อีกทั้งมีคู่หมั้นคือ หม่อมเจ้าภาณุทัศนัย ซึ่งเป็นนักการทูตอยู่ที่เดียวกับคุณชายปวรรุจ โดยเธอตั้งใจที่จะไปเซอร์ไพรส์พระคู่หมั้นที่ประเทศสวิตเซอร์แลนด์ พร้อมกับเพื่อนสาวฝาแฝด และที่นั่นทำให้เธอได้พบกับคุณชายปวรรุจอีกครั้ง - กรองแก้ว บุญมี(จุฑาเทพ ณ อยุธยา) / แก้ว
นางสาวศรีสยามคนล่าสุด ลูกสาวเพียงคนเดียวของกิตติ ซึ่งพ่อของเธอได้รับวินิจฉัยว่าเป็นโรคเนื้องอกในสมอง ต้องได้รับการผ่าตัด เธอจึงมาประกวดนางงามเพื่อนำเงินรางวัลไปรักษาพ่อ โดยไม่รู้เลยว่าผู้ชนะการประกวด จะกลายเป็นอนุภรรยาของท่านพินิจ นายพลผู้ทรงอิทธิพล กรองแก้วจึงพยายามทำให้ตนเองบาดเจ็บเพื่อให้รอดพ้นจากการเป็นอนุฯ จึงได้พบกับคุณชายพุฒิภัทรที่โรงพยาบาล- สร้อยฟ้า / เจ้าสร้อยฟ้า พูคำวงศ์/สร้อยฟ้า จุฑาเทพ ณ อยุธยา
บุตรสาวของเจ้าของหมู่บ้านวลาหก หมู่บ้านของชาวเวียงพูคำที่อพยพมาในเขตชายแดนไทยเพื่อหนีกบฏนายพลเซกอง ซึ่งเธอเรียกเขาว่า 'พ่อใหญ่' เธอเติบโตขึ้นในป่าจึงทำให้มีนิสัยทะโมนไพร ห้าว และกล้าหาญ อีกทั้งเนื่องจากมีแต่เพื่อนที่เป็นผู้ชาย โดยเธอได้รับการศึกษาอย่างดีจากแฮร์รี่ ผู้เป็นครูสอนในหมู่บ้าน และมีเป้าหมายในการตามหาองค์รัชทายาทของเวียงพูคำ เพื่อกลับไปกอบกู้บังลังก์ของประเทศกลับมาจากกบฏ- เพียงขวัญ จันทร์ประดับ(จุฑาเทพ ณ อยุธยา) / ขวัญ
บุตรสาวของนภา กับพ่อเลี้ยงดุลย์ โดยเธอมีพี่ชายร่วมพ่อคือ พ่อเลี้ยงอัทธ์ เติบโตมาด้วยการเลี้ยงดูของแม่ และญาติฝั่งแม่ เธอจึงเป็นเสาหลักของครอบครัว ทำงานหน้าเงินเพื่อจุนเจือค่าใช้จ่ายในบ้าน และส่งเสียหลานชายให้เรียนหนังสือ เพียงขวัญมีลุงเป็นผู้กำกับภาพยนตร์ เธอจึงเป็นนักแสดง และรับงานทุกงานเพื่อหาเลี้ยงชีพ แต่วันหนึ่งมีทหารอากาศมาติดพันเธอ ซึ่งเขาคนนั้นเป็นเพื่อนของคุณชายรณพีร์ และมีคู่หมั้นอยู่แล้ว ทำให้เธอถูกเข้าใจผิดว่าเป็นผู้หญิงที่ไม่ดี

**คุณชายธราธร**

**เรื่องย่อ**
สิงห์หนึ่ง คุณชายธราธร พี่ชายใหญ่ผู้รับภาระดูแลน้อง ๆ ทั้งสี่หลังสิ้นท่านพ่อกับหม่อมแม่ พร้อมแบกรับสัญญาคู่หมายระหว่างราชสกุล เขามุ่งมั่นในงานสำรวจโบราณสถานอย่างจริงจังโดยหารู้ไม่ว่า งานครั้งนี้นอกจากจะสำรวจบูรณะโบราณสถานแล้ว ยังเป็นการค้นหาหัวใจของตัวเองอีกด้วย พบกับความรักระหว่างชายหญิงที่ซ่อนความรู้สึกดี ๆ ต่อกันมาตั้งแต่เด็กจนเติบใหญ่ เรื่องรักเกิดขึ้นท่ามกลางเหตุการณ์โจรกรรมโบราณวัตถุ และนั่นทำให้ทั้งสองได้พิสูจน์หัวใจตนเอง

**นักแสดง**

**เพลงประกอบละคร**
# เพลง รักแท้อยู่เหนือกาลเวลา ขับร้องโดย ป๊อป ปองกูล สืบซึ้ง
# เพลง ลมหายใจเท่านั้นที่รู้ ขับร้องโดย บี พีระพัฒน์ เถรว่อง
# เพลง เก็บรัก ขับร้องโดย แนน วาทิยา รวยนิรัตน์

**คุณชายปวรรุจ**

**เรื่องย่อ**
สิงห์สอง คุณชายปวรรุจ ข้าราชการหนุ่มกระทรวงการต่างประเทศอนาคตไกลกับรักที่เหมือนฝัน พี่ชายรองที่รอดพ้นจากการถูกจับคู่กับหญิงสาวผู้สูงศักดิ์ เพราะมารดาของเขาเป็นเพียงนางต้นห้องในวัง โชคชะตาบันดาลให้เขาพบกับรักแท้ระหว่างเดินทางไปราชการที่สวิตเซอร์แลนด์ ท่ามกลางความโรแมนติก คู่รักต้องเผชิญพายุหิมะบนยอดเขาและพายุอารมณ์อีกหลายระลอกในโลกของความเป็นจริง เขากับเธอจะก้าวผ่านอุปสรรคไปได้หรือไม่

**นักแสดง**

**เพลงประกอบละคร**
# เพลง รักแท้อยู่เหนือกาลเวลา ขับร้องโดย โดม จารุวัฒน์ เชี่ยวอร่าม
# เพลง ยอม ขับร้องโดย หนึ่ง ณรงค์วิทย์ เตชะธนะวัฒน์
# เพลง ฉันรักเธอที่เป็นแบบนี้ ขับร้องโดย น้ำชา ชีรณัฐ ยูสานนท์

**คุณชายพุฒิภัทร**

**เรื่องย่อ**
สิงห์สาม คุณชายพุฒิภัทร มีมารดาเป็นบุตรสาวเจ้าสัวใหญ่ คุณหมอรูปงามจำต้องละวางกฎเกณฑ์ที่ยึดถือมาตลอดทั้งชีวิต เมื่อได้พบกับสาวสามัญชนเจ้าของตำแหน่งนางสาวศรีสยาม แล้วใช้หัวใจตัดสินเพื่อช่วยให้เธอรอดพ้นจากการตกเป็นนางบำเรอของนายพลผู้ทรงอิทธิพล
การแต่งงานกำมะลอจึงเกิดขึ้น ทั้งสองต้องซ่อนหัวใจรักของตัวเองเพราะความไม่เข้าใจ แต่ท้ายที่สุดแล้วชายหนุ่มผู้สูงศักดิ์ก็ค้นพบว่าเพชรอันเลอค่ายิ่งกว่าอัญมณีใด ๆ ในโลกคือหญิงสาวชาวบ้านนั่นเอง

**นักแสดง**

**เพลงประกอบละคร**
# เพลง รักแท้อยู่เหนือกาลเวลา ขับร้องโดย ที Jetset'er และ โรส ศิรินทิพย์ หาญประดิษฐ์
# เพลง เธอจะรักฉันหรือเปล่าไม่รู้ ขับร้องโดย แหนม รณเดช วงศาโรจน์
# เพลง โปรดถามสักคำ ขับร้องโดย แพรว คณิตกุล เนตรบุตร

**คุณชายรัชชานนท์**

**เรื่องย่อ**
สิงห์สี่ คุณชายรัชชานนท์ น้องชายร่วมมารดาเดียวกับคุณชายพุฒิภัทร การไปคุมการสร้างทางแถบอีสานทำให้เขาได้พบสาวชาวป่า ความรักของทั้งคู่ดำเนินไปท่ามกลางความเดียดฉันท์ อิจฉา ริษยา ของคนรอบข้าง แต่ท้ายที่สุด เมียชาวบ้าน กลับกลายเป็นเจ้าหญิงของดินแดนเพื่อนบ้าน และคุณชายก็มีส่วนสำคัญในการกู้บัลลังก์ให้แก่หญิงคนรัก

**นักแสดง**

**เพลงประกอบละคร**
# เพลง รักแท้อยู่เหนือกาลเวลา ขับร้องโดย กัน นภัทร อินทร์ใจเอื้อ
# เพลง เผลอใจ ขับร้องโดย ลุลา และ ลูกหว้า พิจิกา จิตตะปุตตะ
# เพลง เอื้อมไม่ถึง ขับร้องโดย Muzu
# เพลง ความรัก ขับร้องโดย แนน สาธิดา พรหมพิริยะ
# เพลง ฉันจะฝันถึงเธอ ขับร้องโดย สุภัทรา โกราษฎร์

**คุณชายรณพีร์**

**เรื่องย่อ**
สิงห์ห้า คุณชายรณพีร์ คุณชายคนสุดท้าย น้องชายคุณชายธราธร ซึ่งเกิดจากมารดาผู้เป็นหม่อมเอก ใครจะเชื่อว่าหนุ่มนักบินผู้สูงศักดิ์จะพบกับ ดาราสาว ในวินาทีที่เหมือนฝัน เธอตกลงมาสู่อ้อมกอดของเขาจากอุบัติเหตุในกองถ่ายทำภาพยนตร์ ทั้งสองคนต้องฝ่าม่านประเพณี ฝ่าด่านฐานันดร เพื่อให้ทุกคนประจักษ์ว่าเธอคือ นางรำ ที่รักในความเป็นนายทหารอากาศคนหนึ่งของเขา...มิใช่ที่ความเป็นหม่อมราชวงศ์ผู้สูงศักดิ์

**นักแสดง**

**เพลงประกอบละคร**
# เพลง รักแท้อยู่เหนือกาลเวลา ขับร้องโดย Crescendo
# เพลง อย่าบอกฉันว่าให้ไป ขับร้องโดย ชิน ชินวุฒ อินทรคูสิน
# เพลง อาทิตย์อับแสง ขับร้องโดย โดม จารุวัฒน์ เชี่ยวอร่าม / เทพิน เลี่ยมอยู่
# เพลง ขอพบในฝัน ขับร้องโดย เจมส์ มาร์ และ ชาลิดา วิจิตรวงศ์ทอง
# เพลง Make It Right ขับร้องโดย พาที สารสิน

**รางวัลและการเข้าชิง**

**อ้างอิง**

** แหล่งข้อมูลอื่น**
 สุภาพบุรุษจุฑาเทพ (นวนิยาย)-  มารู้จัก 3 สาว 3 หนุ่ม จากสุภาพบุรุษจุฑาเทพ- มาแล้วจ้า! ภาพบวงสรวงละคร สุภาพบุรุษจุฑาเทพ- 15 มีนาคม พ.ศ. 2556 – ครบรอบ 5 ปี ‘สุภาพบุรุษจุฑาเทพ’: โปรเจกต์สุดยิ่งใหญ่ที่ออกมาเอาใจแฟนคลับละครไทยทั่วประเทศ
หมวดหมู่:ละครชุด
หมวดหมู่:ละครชุดทางโทรทัศน์
หมวดหมู่:ละครโทรทัศน์ช่อง 3
หมวดหมู่:ละครแนวครอบครัว
หมวดหมู่:ละครแนวชีวิต–รัก
หมวดหมู่:ละครโทรทัศน์ไทยในปี พ.ศ. 2556